ΓΡΑΠΤΗ ΕΡΩΤΗΣΗ E-2983/97 υποβολή: Patricia McKenna (V) προς το Συμβούλιο (30 Σεπτεμβρίου 1997)

Θέμα: Μεταχείριση των παιδιών του δρόμου από την αστυνομία της Γουατεμάλας

Το Παρατηρητήριο Ανθρωπίνων Δικαιωμάτων (Human Rights Watch) δημοσίευσε πρόσφατα έκθεση με τίτλο «Τα ξεχασμένα παιδιά της Γουατεμάλας: Βιαιότητες της αστυνομίας και κακομεταχείριση κατά τη διάρκεια της κράτησης».

Η έκθεση προτρέπει τα κράτη μέλη της ΕΕ που χορηγούν βοήθεια στη Γουατεμάλα να ζητήσουν την καλυτέρευση του τρόπου με τον οποίο μεταχειρίζεται τα παιδιά του δρόμου η αστυνομία. Ειδικά, η έκθεση ζητεί από την ισπανική Πολιτοφυλακή (Guardia Civil), η οποία εκτελεί προγράμματα εκπαίδευσης για την αστυνομία της Γουατεμάλας, να επιχειρήσει την επιμόρφωση των εκεί αστυνομικών όσον αφορά το σεβασμό των ανθρωπίνων δικαιωμάτων των παιδιών αυτών και να ακυρώσει τα προγράμματα εάν δεν υπάρξει βελτίωση.

Καλεί επίσης την ΕΕ να διαμορφώσει κριτήρια για τη διασφάλιση της μη παροχής οικονομικής βοήθειας σε συστήματα απονομής δικαιοσύνης σε ανηλίκους τα οποία παραβιάζουν τα δικαιώματα των παιδιών, καθώς και να διαμαρτυρηθεί για τη χρήση της απομόνωσης και των βασανιστηρίων στα κρατητήρια ανηλίκων.

Σε ποιές παραστάσεις έχει προβεί το Συμβούλιο προς τις αρχές της Γουατεμάλας όσον αφορά τη μεταχείριση που υφίστανται τα παιδιά του δρόμου; Θα μπορούσε το Συμβούλιο να προσφέρει λεπτομέρειες σχετικά με τα μέτρα που λαμβάνει ώστε να συνδέσει τη βοήθεια προς τη Γουατεμάλα με το σεβασμό των ανθρωπίνων δικαιωμάτων; Σε ποιές ενέργειες πρόκειται να προβεί το Συμβούλιο μετά τη δημοσίευση της έκθεσης αυτής; Θα διαμορφώσει η ΕΕ έναν κώδικα συμπεριφοράς για τα κράτη μέλη της που χορηγούν βοήθεια στη Γουατεμάλα ώστε να διασφαλισθεί πως προγράμματα όπως αυτά που έχει αναλάβει η ισπανική Πολιτοφυλακή θα επιφέρουν ουσιαστικές βελτιώσεις όσον αφορά το σεβασμό των ανθρωπίνων δικαιωμάτων στη χώρα αυτή;

Απάντηση (16 Φεβρουαρίου 1998)

Η Ευρωπαϊκή 'Ενωση αποδίδει μεγάλη σημασία στο σεβασμό των ανθρώπινων δικαιωμάτων και των θεμελιωδών ελευθεριών. Στο πλαίσιο του διαλόγου και της συνεργασίας μεταξύ της ΕΕ και των χωρών της Κεντρικής Αμερικής, η προώθηση των ανθρώπινων δικαιωμάτων, περιλαμβανομένου του θέματος των παιδιών του δρόμου, θεωρείται ως βασικός στόχος.

Το Συμβούλιο δεν έχει υπόψη του παραστάσεις κρατών μελών προς τις αρχές της Γουατεμάλας σχετικά με το συγκεκριμένο θέμα των παιδιών του δρόμου. Ωστόσο, ένας από τους κυριότερους στόχους της βοήθειας που χορηγεί η ΕΕ στη Γουατεμάλα είναι η βελτίωση των υπηρεσιών και της λειτουργίας του δικαστικού συστήματος και της αστυνομίας της Γουατεμάλας. Επίσης, η ΕΕ, με τη βοήθειά της, αποβλέπει στην ενίσχυση των οργανισμών της Γουατεμάλας που ασχολούνται με τα ανθρώπινα δικαιώματα, όπως η «Procuradoria de los Derechos Humanos» (εποπτικό όργανο στον τομέα των ανθρώπινων δικαιωμάτων) και η εισαγγελία. Στο πλαίσιο αυτό, η ΕΕ, με τη βοήθεια που παρέχει στη Γουατεμάλα, επιδιώκει να προωθήσει την αναγνώριση των δικαιωμάτων όλων των πολιτών, μεταξύ των οποίων και των παιδιών του δρόμου.

'Οσον αφορά τα προγράμματα εκπαίδευσης που οργανώνει η ισπανική Guardia Civil, πρέπει να τονισθεί ότι οι αστυνομικοί της Γουατεμάλας ευαισθητοποιούνται όσον αφορά το σεβασμό των δικαιωμάτων του ανθρώπου στο γενικό πλαίσιο της εκπαίδευσής τους, συμπεριλαμβανομένου του θέματος των παιδιών του δρόμου.

Στην κοινή δήλωση ΕΚ-Γουατεμάλας της 6ης Ιουνίου 1997 σχετικά με την υλοποίηση της συμβολής της Ευρωπαϊκής Κοινότητας στην ειρηνευτική διαδικασία στη Γουατεμάλα, τα μέρη συμφώνησαν ότι, για την περίοδο 1997-2000, η συνεργασία θα πραγματοποιείται στο πλαίσιο της Ειρηνευτικής Συμφωνίας του Δεκεμβρίου 1996. Η συμφωνία αυτή έδωσε τέλος σε τριάντα και πλέον έτη ένοπλων συγκρούσεων στη Γουατεμάλα και άνοιξε το δρόμο του διαλόγου και της κατανόησης στην κοινωνία της Γουατεμάλας. Τα μέρη τόνισαν ιδίως την κοινή τους προσήλωση, μεταξύ άλλων, στον πλήρη σεβασμό των παγκοσμίως αναγνωρισμένων ανθρώπινων δικαιωμάτων και θεμελιωδών ελευθεριών.

Το Συμβούλιο θα συνεχίσει να ενδιαφέρεται για το ειδικό πρόβλημα της κακομεταχείρισης την οποία υφίστανται τα παιδιά του δρόμου στη Γουατεμάλα, όχι μόνο από μέλη των δυνάμεων ασφαλείας αλλά και από ημιεπίσημες ή ιδιωτικές ομάδες καθώς και από άτομα που συνδέονται με δημόσιους οργανισμούς, ενεργούν όμως χωρίς τη συναίνεση της κυβέρνησης.